Sklep II Ips 292/2003
Sodna praksa Vrhovnega sodišča, 2004-05-27

dovoljenost revizije - rok za vložitev revizije - revizija, ki jo vloži stranka sama - opravljen pravniški državni izpit - zavrženje revizije

Toženec ni ne med postopkom na prvi in drugi stopnje ne ob vložitvi revizije zatrjeval, da ima opravljen pravniški državni izpit niti ni predložil dokaza o tem, ko ga je sodišče k temu pozvalo. To pomeni, da je vložil revizijo nekdo, ki te pravice po določbah zakona nima.

Sodišče prve stopnje je ugodilo tožbenemu zahtevku in ugotovilo, da je stanovanje, v katerem bila tožnica, njena izključna last in da je izvršba, dovoljena s sklepom Okrajnega sodišča v Ljubljani, opr. št. In 98/00782 z dne 11.6.1999 z rubežem, ugotovitvijo vrednosti in prodajo tega stanovanja, nedopustna. Sklep o izvršbi je razveljavilo, prav tako vsa izvršilna dejanja in izvršbo ustavilo. Toženi stranki je naložilo plačilo pravdnih stroškov tožeče stranke. Sodišče druge stopnje je zavrnilo pritožbo tožene stranke in potrdilo sodbo sodišča prve stopnje.

Zoper tako pravnomočno sodbo, ki je bila vročena pooblaščenki tožene stranke dne 10.2.2003, je toženec osebno vložil pravočasno revizijo, v kateri je predlagal razveljavitev izpodbijanih sodb in zavrnitev tožbenega zahtevka. Sodišče prve stopnje mu je s sklepom z dne 20.3.2003 naložilo, naj predloži dokaz o opravljenem pravniškem državnem izpitu in ga opozorilo, da bo sicer njegovo revizijo zavrglo. Nova pooblaščenka tožene stranke je nato dne 28.3.2003 vložila revizijo, v kateri je zatrdila, da je že prvo revizijo vložila ona, vendar je na željo toženca ni opremila s svojo štampiljko.

Revizija je bila vročena tožeči stranki, ki nanjo ni odgovorila, in Vrhovnemu državnemu tožilstvu RS (375. člen Zakona o pravdnem postopku, Ur. l. RS, št. 36/2004 - prečiščeno besedilo, ZPP).

Revizija toženca ni dovoljena, revizija njegove nove pooblaščenke pa ni pravočasna.

Revizija je izredno pravno sredstvo, ki jo je dovoljeno vložiti zoper pravnomočno sodbo, izdano na drugi stopnji, v roku 30 dni po vročitvi prepisa sodbe (prvi odstavek 367. člena ZPP).

V postopku z izrednimi pravnimi sredstvi lahko stranka opravlja pravdna dejanja samo po pooblaščencu, ki je odvetnik (tretji odstavek 86. člena ZPP). Izjemoma smeta pravdna dejanja v takšnem postopku opravljati stranka sama ali njej zakoniti zastopnik, če imata opravljen pravniški državni izpit (četrti odstavek 86. člena ZPP). Toženec ni ne med postopkom na prvi in drugi stopnje ne ob vložitvi revizije zatrjeval, da ima opravljen pravniški državni izpit niti ni predložil dokaza o tem, ko ga je sodišče k temu pozvalo. To pomeni, da je vložil revizijo nekdo, ki te pravice po določbah zakona nima. Takšna revizija je nedovoljena (drugi odstavek 374. člena ZPP) in jo je zato moralo revizijsko sodišče zavreči (377. člen ZPP).

Rok za vložitev (dovoljene) revizije je 30 dni po vročitvi prepisa sodbe sodišča druge stopnje, s katero je postala sodba sodišča prve stopnje pravnomočna. Pooblaščenka tožene stranke je sodbo prejela 10.2.2003, rok za vložitev revizije je torej potekel z dnem 12.3.2003. Pooblaščenka tožene stranke, ki jo je toženec sicer posebej pooblastil za vložitev revizije, je le-to vložila 28.3.2003, kar je po preteku zakonsko dovoljenega roka. Tudi to revizijo je moralo revizijsko sodišče zavreči, ker je prepozna (374. člen ZPP).

ZPP člen 86, 86/3, 86/4, 367, 374, 374/2, 377.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.